ଭୁବନେଶ୍ୱରଃ ବିଧାୟକ ପଦରୁ ଇସ୍ତଫା ଦେଲେ କଂଗ୍ରେସ ନେତା କୃଷ୍ଣଚନ୍ଦ୍ର ଶଗରିଆ। ନିଜର ଇସ୍ତଫା ପତ୍ର ଆଜି(ମଙ୍ଗଳବାର) ବାଚସ୍ପତିଙ୍କ ସଚିବଙ୍କୁ ପ୍ରଦାନ କରିଛନ୍ତି, କୋରାପୁଟ ବିଧାୟକ କୃଷ୍ଣ ଶଗରିଆ। ବାଚସ୍ପତି ପ୍ରଦୀପ ଅମାତ ଭୁବନେଶ୍ୱର ବାହାରେ ଥିବାରୁ, ଶଗରିଆ ନିଜ ଇସ୍ତଫା ବାବଦରେ ବାଚସ୍ପତିଙ୍କ ସହ ଫୋନରେ କଥା ହୋଇଛନ୍ତି। ତେବେ ନିୟମ ଅମୁସାରେ ବିଧାୟକଙ୍କ ଇସ୍ତଫା ପତ୍ର ହାତ ଲେଖା ହେବା ଜରୁରୀ ହୋଇଥିବାରୁ ଶଗରିଆଙ୍କ ବିଧାୟକ ପଦ ଋଦ୍ଦ ହେବାକୁ ସମୟ ଲାଗିବ। ତେବେ କୋରାପୁଟ କୁନ୍ଦୁଲିରେ ଗଣଦୁଷ୍କର୍ମର ଶିକାର ହୋଇଥିବା ପିଡୀତାଙ୍କୁ ନ୍ୟାୟ ଦେବାରେ ବିଫଳ ହେବାରୁ ସେ ତାଙ୍କ ବିଧାୟକ ପଦରୁ ଇସ୍ତଫା ଦେଇଛନ୍ତି ବୋଲି ଶଗରିଆ କହିଛନ୍ତି। ସାମ୍ବିଧାନିକ ପଦରେ ଥାଇ ମଧ୍ୟ ପିଡୀତାକୁ ନ୍ୟାୟ ଦେବାରେ ଅସମର୍ଥ ହେଲେ। ତେଣୁ ସେ ବିଧାୟକ ପଦରୁ ଇସ୍ତଫା ଦେଉଛନ୍ତି ବୋଲି ଭୁବନେଶ୍ୱରରେ ଏକ ସାମ୍ବିଧାନିକ ସମ୍ମିଳନୀରେ ଶଗରିଆ ଘୋଷଣା କରିଛନ୍ତି। ତେବେ ଇସ୍ତଫା ପରେ ଚୁପ୍ ନବସି ଜନ ଆନ୍ଦୋଳନ କରିବେ ବୋଲି ଶଗରିଆ କହିଛନ୍ତି।
ତେବେ ୧୦ଅକ୍ଟୋବର ୨୦୧୭ରେ କୁନ୍ଦୁଲିର ହାଟପଦାରୁ ଫଟୋ ଉଠାଇ ମୂଷାଗୁଡ଼ାସ୍ଥିତ ଘରକୁ ଫେରୁଥିବା ବେଳେ ଗଣଦୁଷ୍କର୍ମର ଶିକାର ହେଲେ ବୋଲି ପୀଡ଼ିତା ଅଭିଯୋଗ କରିଥିଲେ।୪ଜଣ ଯବାନ ତାଙ୍କ ସହ ଦୁଷ୍କର୍ମ କରିଛନ୍ତି ବୋଲି ନବମ ଶ୍ରେଣୀର ଛାତ୍ରୀ ଅଭିଯୋଗ କରିଥିଲେ। ଯଦିଓ ଓଡ଼ିଶା ସରକାର ବିଚାର ବିଭାଗୀୟ ଏବଂ କ୍ରାଇମବାଞ୍ଚ ଦ୍ୱାରା ଘଟଣାର ତଦନ୍ତ କରାଉଥିଲେ। ହେଲେ ତଦନ୍ତ ରିପୋର୍ଟ ଆସିବା ଆଗରୁ ଓଏଚଆରପିସି(ଓଡ଼ିଶା ହ୍ୟୁମ୍ୟାନ୍ ରାଇଟସ୍ ପ୍ରୋଟେକ୍ସନ ସେଲ୍) ମୁଖ୍ୟ ତଥା ଅତିରିକ୍ତ ପୋଲିସ ମହାନିର୍ଦ୍ଦେଶକ ମହେନ୍ଦ୍ର ପ୍ରତାପ ପିଡୀତାଙ୍କ ସହ ଗଣଦଷ୍କର୍ମ ହୋଇନାହିଁ ବୋଲି କହିଥିଲେ। ଶେଷରେ ନ୍ୟାୟ ନପାଇ ୨୨ ଜାନୁଆରୀ ୨୦୧ ୮ ରେ ଜୀବନ ହାରିଥିଲେ ପିଡୀତା।
ନରସିଂହଙ୍କ କଣ ହେବ ?
କୃଷ୍ଣଙ୍କ ସ୍ଥାନରେ ସର୍କାରଙ୍କୁ ଫିଟ୍ କରିବେ!
ଶଗରିଆ ଚଳିତ ମାସରେ ହିଁ ପିସିସିର ସାଧାରଣ ସଂପାଦକ ପଦରୁ ଇସ୍ତଫା ଦେଇଥିଲେ। ରାଜ୍ୟ ଅନୁସୂଚିତ ଜାତି ସେଲର ଅଧ୍ୟକ୍ଷ ପଦରୁ ଶଗରିଆଙ୍କୁ ହଟାଇବାରୁ ସେ ରାଗି କରି ସାଧାରଣ ସଂପାଦକ ପଦରୁ ଇସ୍ତଫା ଦେଇଥିଲେ।ଏମିତି ବି ଜୟପୁର ବିଧାୟକ ତାରାପ୍ରସାଦ ବାହିନୀପତି ଓ ଶଗରିଆଙ୍କ ତିକ୍ତ ସଂପର୍କ କାହାକୁ ଅଛପା ନାହିଁ। ସେପଟେ ଶଗରିଆ ବିଜେଡି ଲିଙ୍କରେ ରହିଥିବା ଅନେକ ଦିନ ଧରି ଚର୍ଚ୍ଚା ହେଉଛି। କିନ୍ତୁ ଶଗରିଆଙ୍କ ଇସ୍ତଫା ଯୋଗୁ କଂଗ୍ରେସ କାର୍ଯ୍ୟକାରୀ ସଭାପତି ପ୍ରଦୀପ ମାଝିଙ୍କ ଦବଦବା, ଅବିଭକ୍ତ କୋରାପୁଟ ଜିଲ୍ଲାରେ ଦୁର୍ବଳ ହେବ। ଆଉ ଅନୁସୂଚିତ ଜାତିଙ୍କ ଲାଗି ସଂରକ୍ଷିତ କୋରାପୁଟ ଉପରେ ଆସ୍ଥାନ ଜମାଇବେ ତାରାଙ୍କ ସମର୍ଥକ ତଥା ମାଲକାନାଗିରିର ପୂର୍ବତନ ବିଧାୟକ ନିମାଇ ସରକାର। ବୋଧହୁଏ ସୂର୍ଗତ ଲୁଲୁ ମହାପାତ୍ରଙ୍କ ସମର୍ଥକ ନିମାଇ ସର୍କାରଙ୍କୁ, ପିସିସି ସଭାପତି ନିରଞ୍ଜନ ପଟ୍ଟନାୟକଙ୍କ ସମର୍ଥନ ମିଳିପାରେ।
